Doc. PhDr. **Karol Kahoun**, CSc. (\* 13. september 1930, Boleráz – † 18. máj 2019, Bratislava) bol slovenský historik umenia, pamiatkár a univerzitný pedagóg. Venoval sa vedeckovýskumnej práci (so zameraním na gotickú sakrálnu architektúru na Slovensku), galerijnej, muzeálnej, pamiatkárskej a publicistickej činnosti.

Život
-----

Stredoškolské štúdium absolvoval na Štátnom gymnáziu v Trnave. V roku 1954 zavŕšil štúdium národopisu – dejín umenia na Filozofickej fakulte Univerzity Komenského v Bratislave (FiF UK). Ešte počas štúdia, v rokoch 1952 – 1954, sa pod vedením svojich pedagógov Václava Mencla, Vladimíra Wagnera a Alžbety Güntherovej-Mayerovej zúčastnil výskumov zameraných na prvý súpis pamiatok na Slovensku. Po spromovaní začal pôsobiť ako odborný asistent na FiF UK v Bratislave. V roku 1969 získal titul doktora filozofie v odbore teória a dejiny výtvarných umení a v roku 1979 sa habilitoval v odbore staršie dejiny slovenského a európskeho výtvarného umenia. Po nežnej revolúcii v roku 1989 sa stal vedúcim obnovenej Katedry dejín výtvarného umenia FiF UK (funkciu zastával do roku 1993) a od roku 1995 do roku 2010 pôsobil na Katedre dejín umenia a kultúry Filozofickej fakulty Trnavskej univerzity v Trnave. Prednášal aj na Vysokej škole múzických umení v Bratislave.

Vo svojej vedeckovýskumnej činnosti sa zameral na staršie obdobie architektúry a sochárstva na Slovensku, najmä na gotickú sakrálnu architektúru na Slovensku, a to napriek vládnucej, protinábožensky zameranej komunistickej ideológii, čo znamenalo, že výsledky niektorých svojich bádaní mohol publikovať až neskôr Je autorom monografií a syntéz *Neskorogotická architektúra na Slovensku a stavitelia východného okruhu* (1973), *Ladislav Snopek* (1974), *Klára Patakiová* (1978), *Bratislavská primátorská reťaz : dejiny a prítomnosť mesta* (1983), *Vojtech Löffler* (1984), *Tibor Bartfay* (1988) a *Gotická sakrálna architektúra Slovenska* (2002). Prispel tiež k formovaniu zásad pamiatkovej starostlivosti na Slovensku.

Od polovice 60. rokov 20. storočia bol členom (neskôr aj podpredsedom československej sekcie) Medzinárodnej organizácie výtvarných kritikov (franc. *Association internationale des critiques d’art*, *AICA*) pri Organizácii Spojených národov pre vzdelávanie, vedu a kultúru (UNESCO). V rokoch 1995 – 2005 bol predsedom Umeleckohistorickej spoločnosti Slovenska pri Slovenskej akadémii vied. V roku 2005 mu prezident Slovenskej republiky Ivan Gašparovič udelil Rad Ľudovíta Štúra II. triedy.

Zomrel ráno 18. mája 2019 v Bratislave.

Referencie
----------

1. 1 2 3 4 5 6 7  TASR (2019), „Zomrel významný historik umenia a pedagóg Karol Kahoun", *Aktuality.sk* (Bratislava: Ringier Axel Springer SK), 2019-05-18 21:00 SELČ, dost. 2019-05-19
2. 1 2 3 4 5 6 7  „Kahoun, Karol", *Encyclopaedia Beliana : slovenská všeobecná encyklopédia*, 7. diel, In – Kalg (1. vyd.), Bratislava: VEDA, vydavateľstvo Slovenskej akadémie vied, 2013 (vyd. 2017-03), ISBN  978-80-970350-1-3
3. 1 2  *Katedra dejín výtvarného umenia*, Bratislava: Filozofická fakulta Univerzity Komenského v Bratislave, c2019, dost. 2019-05-19
4. 1 2  *Osoby, ktoré získali titul na UK*, Bratislava: Univerzita Komenského v Bratislave, c2015, dost. 2019-05-19
5. ↑  Hák, V. (2005), *Rady Ľudovíta Štúra významným osobnostiam*, Bratislava: Slovenská akadémia vied (vyd. 2005-08-23), dost. 2019-05-19

Autoritné údaje: * abART: 39122
* ISNI: 0000 0001 1025 3667
* NK ČR: jn20000603271
* SNK: 167131
* VIAF: 39796934